ธปท.มั่นใจเงินเฟ้อเพิ่มก็ไม่เกินเป้า
ธปท.ชี้แรงกดดันเงินเฟ้อไม่น่าห่วง แม้เงินเฟ้อเดือน ก.ย. ปีนี้จะปรับสูงขึ้นบ้าง แต่ราคาน้ำมันในตลาดโลกยังไม่เป็นปัญหา มั่นใจเงินเฟ้อทั่วไปปีนี้อยู่ในเป้าหมายที่ระดับ 2.9% พร้อมจับตาสินเชื่ออสังหาริมทรัพย์
6 ต.ค. 2555

ธปท.ชี้แรงกดดันเงินเฟ้อไม่น่าห่วง แม้เงินเฟ้อเดือน ก.ย. ปีนี้จะปรับสูงขึ้นบ้าง แต่ราคาน้ำมันในตลาดโลกยังไม่เป็นปัญหา มั่นใจเงินเฟ้อทั่วไปปีนี้อยู่ในเป้าหมายที่ระดับ 2.9% พร้อมจับตาสินเชื่ออสังหาริมทรัพย์
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า แม้ภาวะเงินเฟ้อในเดือน ก.ย.ที่ผ่านมากระทรวงพาณิชย์ประกาศว่าอยู่ที่ระดับ 3.38% ถึงจะปรับเพิ่มขึ้นบ้างแต่ตัวเลขเงินเฟ้อที่ออกมาก็ไม่ได้สูงกว่าที่ ธปท.คาดการณ์ไว้ ซึ่งสาเหตุที่เงินเฟ้อปรับสูงขึ้น ส่วนหนึ่งเป็นเพราะฐานปีที่แล้วต่ำ ขณะเดียวกันก็มีการเก็บภาษีสรรพสามิตประเภทเหล้า บุหรี่เพิ่ม 
นอกจากนี้ ยังมีปัจจัยการผ่อนผันการจัดเก็บภาษีสรรพสามิตน้ำมันดีเซล เพื่อดูแลไม่ให้ราคาน้ำมันดีเซลสูงเกิน 30 บาทต่อลิตร โดยลดภาษีลงเหลือ 0.005 บาทต่อลิตร จากปกติที่เก็บประมาณ 5 บาทต่อลิตร ซึ่งครบกำหนดผ่อนผันแล้ว แต่ล่าสุดคณะรัฐมนตรีมีมติยืดเวลาผ่อนผันออกไปอีกถึงสิ้นดือน ต.ค. ปีนี้นั้น ไม่น่าจะมีผลต่อภาวะเงินเฟ้อมากนัก เนื่องจากคาดไว้แล้วว่ารัฐบาลน่าจะมีนโยบายผ่อนผันต่อไปเรื่อยๆ 
“แรงกดดันเงินเฟ้อไม่ได้น่าห่วง เพราะไม่ได้สูงกว่าคาด แม้เดือน ต.ค. นี้จะกระโดดขึ้นมาบ้าง และอาจจะทำให้เงินเฟ้อปีหน้าทรงตัวในระดับสูง แต่เงินเฟ้อทั่วไปปีนี้ทั้งปีน่าจะอยู่ในเป้าหมายตามคาดการณ์ของ ธปท. ที่ระดับ 2.9% เพราะระดับราคาน้ำมันในตลาดโลกก็ไม่ได้น่าห่วง” นายเมธี กล่าว
ทั้งนี้ กระทรวงพาณิชย์ประกาศอัตราเงินเฟ้อทั่วไปในเดือน ต.ค. 2555 อยู่ที่ระดับ 3.38% เมื่อเทียบกับระยะเดียวกันปีก่อน เพิ่มขึ้นจากเดือน ส.ค. อยู่ที่ระดับ 2.69% ส่วนเงินเฟ้อพื้นฐานเพิ่มขึ้นเป็น 1.89% จากเดือน ส.ค. อยู่ที่ระดับ 1.76%
นายเมธี กล่าวว่า ในช่วงนี้ ธปท. ได้ติดตามการเพิ่มขึ้นของสินเชื่ออสังหาริมทรัพย์อย่างใกล้ชิด ว่าสินเชื่อที่เพิ่มขึ้นและราคาบ้านที่เพิ่มขึ้นเป็นภาวะฟองสบู่หรือมีการเก็งกำไรหรือไม่ แต่ขณะนี้ยังไม่พบภาวะผิดปกติอะไร อย่างไรก็ตาม มองว่านโยบายภาครัฐในเรื่องบ้านหลังแรกไม่ได้มีผลให้ตลาดคึกคักจนทำให้ตลาดอสังหาริมทรัพย์ขยายตัวมากนัก เนื่องจากคนที่มาใช้สิทธิ์ซื้อบ้านหลังแรกกับธนาคารอาคารสงเคราะห์ ส่วนใหญ่ซื้อบ้านในราคาไม่สูง ดังนั้น นโยบายรัฐจึงไม่น่าจะทำให้ให้เกิดเก็งกำไรหรือมีภาวะน่าห่วงจะเกิดฟองสบู่ ต่างจากรถยนต์คันแรกที่สินเชื่อรถยนต์ขยายตัวสูง แต่ก็ต้องติดตามดูต่อไป 
ทั้งนี้ ธปท. มีการติดตามดูผลกระทบจากการดำเนินมาตรการผ่อนคลายเชิงปริมาณรอบที่ 3 หรือคิวอี 3 ของสหรัฐ ที่ประกาศจะเพิ่มสภาพคล่องในระบบด้วยการซื้อพันธบัตรเดือนละ 4 หมื่นล้านเหรียญสหรัฐไปเรื่อยๆ โดยไม่จำกัดระยะเวลาอยู่แล้ว แต่เรื่องนี้ ธปท. มองว่าเมื่อดำเนินการไปได้ผลระดับหนึ่งสหรัฐน่าจะเลิกก็เป็นได้ และผลจากคิวอี 3 ไม่น่าจะมีผลให้อัตราผลตอบแทนตราสารหนี้อื่นๆ ลดลงด้วย